钦定古今图书集成/理学汇编/文学典/第251卷 > 张炎乐府指迷 > 《杨诚斋作词五要》
## 钦定古今图书集成/理学汇编/文学典/第251卷 > 张炎乐府指迷 > 《杨诚斋作词五要》

作词之要有五：第一要择腔。腔不韵则勿作。如《塞翁
吟》之衰飒，《帝台春》之不顺，《隔浦莲》之奇煞，《斗百花》之
无味是也。

第二要择律。律不应则不美。如十一月须用正宫，《元
宵词》必用仙吕宫为宜也。

第三要韵词按谱。自古作词，能依句者少，依谱用字，
百无一二。词若歌韵不协，奚取哉。或谓善歌者，能融
化其字则无疵，殊不详。制作转折，用或不当则失律。
正旁偏侧，凌犯他宫，非复本调矣。

第四要催律押韵。如越调《水龙吟》、商调《二郎神》，皆用
平入声韵，古调俱押去声，所以转折乖异。或不详之，
则乖音昧律者反称赏之，是其解熙熙而启齿也。
第五要立新意。若用前人诗词句为之，此蹈袭不足
奇者。须作不经人道语，或翻前人意，便觉出奇。或祗
能炼字，才诵数过，便无精神，不可不知也。须忌三重
四同，始为具美。